  Виталий Пронин Спасательёс куашкам интын ужало Ижысь кышкыт интыын уй-нунал техника, спасательёс ужазы Ижысь шимес учыр бервылын (Удмуртской урам, 261) утён-утчаськон ужъёс йылпумъяськизы 11-тӥ ноябре 00 час 30 минутэ. Удмуртиысь МЧС ивортэмъя, куашкам юртлэн бервылыз быдэсак утялтэмын – палэнэ 1200 тонна жаг поттэмын.Табере отын ужа “Струна” комплекс – со эскере коркалэсь кыӵе луэмзэ. Корка тыл, газ но ву сётыны кутскизы.Тодады вайытом, 9-тӥ шуркынмонэ Ижысь Удмуртской урамысь 261-тӥ коркалэн 5-тӥ подъездысьтыз огаз квартираын газ пуштӥз. Квартира (2-тӥ этажысен 9-тӥ этажозь) быдэсак куашказ, отын пусъемын 29 улӥсез, со сяна, изъянмизы эшшо 8 квартира но 1-тӥ этажысь кык магазин.Шимес учыр луэм интыын кылдытэмын вал оперативной штаб, сое валтӥз Удмуртилэн Тӧроез Александр Бречалов. Уен-нуналэн ужазы шаерысьтымы спасательёс, полиция но югдурез утёнэн герӟаськем мукет специалистъёс. Соослы юрттӥськизы Башкортостанысь, Татарстанысь, Пермь крайысь эшъёссы. Кышкыт учырез палэнтонэ пыриськиз 950 адями но 184 спецтехника.Куашкам бервылысь поттэмын 10 адями, 3-ез соос пӧлысь – улэпкын. Бырыны шедиз 7 адями, 2-ез соос пӧлысь – пиналъёс.Улон юртысь поттэмын 400-лэсь трос адями. Соос понна городын усьтэмын огдырлы улон интыос. Та дырлы отын улэ 59 адями, мукетъёсыз интыяськизы тодмоссы, ӵыжы-выжыоссы доры. Вис карытэк ужало юрттэт сётонъя службаос.10-тӥ шуркынмонэ кышкыт учырез палэнтонъя ужрадъёсты чакланы-радъяны но юрттэт сётыны вуылӥз Россиысь граждан обороная но кышкыт учыръёсты палэнтонъя министр Владимир Пучков.Удмуртилэн Тӧроез Александр Бречалов вуылӥз шимес учыр бервылэ, пумиськылӥз куашкам юртын улӥсьёсын. Со оскытӥз, одӥг адями но юрттэттэк уз кыльы. Быдэн 10 сюрс манет сётӥське та коркась вань улӥсьёслы, со сяна, коньдонэн юрттэт басьтозы: быдэн 50 сюрс манет – ваньбурзылэсь оглюкетсэ ыштэмъёс, 100 сюрс манет – ваньзэ ваньбурзэс ыштэмъёс, 200 сюрс – шуккиськемъёс, 400 сюрс – секыт сӧсырмемъёс, быдэн 1 миллион – быремъёслэн семьяоссы. Соосты ватыны быдэн 6396 манет пособие висъяськоз.10-тӥ шуркынмонэ бер ӝыт Правительстволэн Тӧроез Ярослав Семёнов штабен кенеш ортчытӥз, со тау кариз спасательёслы валаса но ӝог ужамзы понна. Кышкыт учыр палэнтэмын. Нош туннэ но ӵуказе – 11-тӥ-12-тӥ шуркынмонэ - шаерамы ялэмын кайгырон нуналъёс. Алэмын шулдыръяськон ужрадъёс.“Сообщество” фонд ялӥз шуге-леке шедемъёслы юрттэт бичанъя ужрад. 11-тӥ шуркынмонэ 12 часлы калык люказ ни 1 миллион манет. Со сяна, жалятэк ваё дӥськут, сиён-юон. УД Фото Александр Горбунов  